ตลาดฯไล่สอบอินไซด์‘ทรีซิกตี้ไฟว์’
หุ้นพุ่งแรงก่อนแจ้งซื้อปิคนิคคาใจบริษัทเล็กใจใหญ่บี้ชี้แจง
18 ส.ค. 2554

หุ้นพุ่งแรงก่อนแจ้งซื้อปิคนิคคาใจบริษัทเล็กใจใหญ่บี้ชี้แจง
ตลท.ลุยสอบอินไซด์ TSF หลังราคาหุ้นพุ่งแรงก่อนประกาศซื้อ ปิคนิค พร้อมบี้แจงข้อมูลเพิ่มเติม
นายศักรินทร์ ร่วมรังษี ผู้ช่วยผู้จัดการสายงานกำกับตลาด ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์จะเข้าไปตรวจสอบว่ามีการใช้ข้อมูลภายใน (อินไซด์) ซื้อขายหุ้น บริษัท ทรีซิกตี้ไฟว์ (TSF) หรือไม่ หลังจากที่ราคาหุ้น TSF ปรับตัวเพิ่มขึ้นแรงติดต่อกันหลายวันทำการ ก่อนที่บริษัทจะประกาศแผนเข้าซื้อกิจการของบริษัท ปิคนิค คอร์ปอเรชั่น (PICNI)
ขณะเดียวกันตลาดหลักทรัพย์จะส่งหนังสือไปยังบริษัทเพื่อสอบถามข้อมูลเพิ่มเติมเกี่ยวกับการซื้อกิจการในครั้งนี้ เนื่องจากเห็นว่าข้อมูลเบื้องต้นที่เปิดเผยต่อสาธารณะยังไม่มีรายละเอียดที่ชัดเจนเพียงพอให้นักลงทุนใช้ตัดสินใจลงทุนได้
ทั้งนี้ ตั้งข้อสังเกตว่าการซื้อกิจการของ TSF เป็นการซื้อแบบข้ามสายธุรกิจ เพราะ PICNI ทำธุรกิจพลังงาน ส่วน TSF ทำธุรกิจประชาสัมพันธ์ ซึ่งไม่มีความเกี่ยวข้องกัน ขณะที่ทรัพย์สินของ TSF ทั้งบริษัทมีมูลค่าน้อยกว่ากิจการของ PICNI ค่อนข้างมาก ซึ่งอาจทำให้ธุรกิจหลักของ TSF เปลี่ยนแปลงไปในอนาคต ดังนั้นผู้ถือหุ้นจึงต้องติดตามข้อมูลใกล้ชิด และพิจารณาว่าการทำธุรกรรมดังกล่าวเป็นประโยชน์ต่อบริษัทหรือไม่ และควรใช้สิทธิเพิ่มทุนหรือไม่ 
“หน้าที่ของเราคือจี้ให้บริษัทชี้แจงรายละเอียดให้ครบถ้วน ไม่ได้พุ่งเป้าเอาผิดอะไร เพราะการซื้อกิจการเป็นเรื่องปกติของการทำธุรกิจ แต่เราเห็นว่ากรณีนี้ยังไม่มีอะไรชัดเจน ดิวดิลิเจนซ์ก็ยังไม่ได้ทำ งบการเงินที่ใช้พิจารณาเชื่อถือได้หรือไม่ ส่วน PICNI ยังมีคดีฟ้องร้องอยู่หรือเปล่า เราอยากให้บริษัทชี้แจงข้อมูลมากกว่านี้เพื่อความโปร่งใส นักลงทุนก็จะได้ข้อมูลไว้ตัดสินใจ” นายศักรินทร์ กล่าว
ด้านราคาหุ้น TSF ปรับตัวเพิ่มขึ้นแรง และมีมูลค่าซื้อขายหนาแน่นตั้งแต่วันที่ 12 ก.ค.ที่ผ่านมา โดยราคาเด้งจาก 0.89 บาท ขึ้นไปแตะจุดสูงสุดที่ 1.43 บาท เพิ่มขึ้น 0.54 บาท หรือ 60.67% ขณะที่วันที่ 19 ก.ค. บริษัทประกาศว่าจะเข้าซื้อหุ้น PICNI จากผู้ถือหุ้นใหญ่จำนวน 51% มูลค่า 1,600 ล้านบาท หลังจากนั้นจะทำคำเสนอซื้อหุ้น PICNI จากผู้ลงทุนทั่วไป (เทนเดอร์ ออฟเฟอร์) โดยบริษัทจะใช้วิธีเพิ่มทุนจดทะเบียนเพื่อระดมเงินมาชำระค่าหุ้น และคาดว่ารายการดังกล่าวจะเกิดขึ้นในเดือน ต.ค.นี้ หลังผ่านการอนุมัติจากผู้ถือหุ้นแล้ว
นอกจากนี้ TSF จะเพิ่มทุนจดทะเบียนด้วยการออกหุ้นใหม่ประมาณ 4,910 ล้านหุ้น เพื่อเสนอขายให้ผู้ถือหุ้นเดิมจำนวน 3,530 ล้านหุ้น ในอัตรา 1 หุ้นเดิม ต่อ 3 หุ้นใหม่ ราคาหุ้นละ 0.55 บาท และเสนอขายให้นักลงทุนเฉพาะเจาะจง (PP) จำนวน 200 ล้านหุ้น ราคาหุ้นละ 0.90 บาท ที่เหลืออีกประมาณ 1,180 ล้านหุ้น ใช้รองรับใบสำคัญแสดงสิทธิเพื่อซื้อหุ้นสามัญ (วอร์แรนต์) โดยบริษัทจะออกวอร์แรนต์ จำนวน 1,180 ล้านหน่วย แจกฟรีให้ผู้ถือหุ้นเดิม ในอัตราส่วน 1 หุ้นเดิม ต่อ 1 วอร์แรนต์
สำหรับ TSF มีทุนจดทะเบียนชำระแล้ว 117.79 ล้านบาท มีสินทรัพย์รวม 313.30 ล้านบาท และมีส่วนของผู้ถือหุ้น 259.22 ล้านบาท (ณ วันที่ 31 มี.ค. 2554)
อย่างไรก็ตาม PICNI มีทุนจดทะเบียนชำระแล้ว 2,950 ล้านบาท มีสินทรัพย์รวม 3,430 ล้านบาท ขณะที่ส่วนของผู้ถือหุ้นติดลบ 5,280 ล้านบาท (ณ วันที่ 31 ธ.ค.2552) โดยขณะนี้บริษัทยังอยู่ระหว่างฟื้นฟูกิจการและจดทะเบียนในหมวด NPG (Non - Performing Group)